У пятніцу, 23 чэрвеня, вялікую тэатральную імпрэзу адкрыў канцэрт “Беларускі класіцызм” у касцёле Божага Цела. Яго слухачоў чакала не толькі музыка найвышэйшай пробы, але і цікавыя каментарыі да яе з вуснаў мастацкага кіраўніка творчага аб’яднання “Беларуская капэла”, заслужанага артыста Рэспублікі Беларусь, лаўрэата Дзяржаўнай прэміі Рэспублікі Беларусь Віктара Скарабагатава. Гучалі творы выдатных кампазітараў, чыя творчая дзейнасць была звязана з Беларуссю: Юзафа Дашчынскага, якога называлі Бетховенам Усходняй Еўропы, Вольфганга Моцарта, якога запрашаў на работу ў Гродна князь Антоній Тызенгауз, аднак ранняя смерць генія не дазволіла яму прыняць гэта запрашэнне, Іагана Шульца, які некалькі гадоў служыў прыдворным капельмайстрам пры двары Сапегаў, Ёзафа Гайдна, з якім сябраваў князь Міхал Казімір Агінскі, Яна Голанда, які на працягу 20 гадоў служыў прыдворным капельмайстрам Радзівілаў, Язэпа Казлоўскага, настаўніка музыкі Міхала Клеафаса Агінскага, кампазітара, які аб’яднаў польскую, рускую і беларускую культуру.